Foto's: Weer veroorsaak vier se dood in Mpumalanga | Maroela Media
Die eerste ongeluk vroeër op Donderdag. Foto's: ER24
Swaar weer het Donderdag die dood van vier mense in twee afsonderlike ongelukkig op die N4-deurpad naby Middelburg, Mpumalanga, veroorsaak.
In die eerste ongeluk vroeër vandag is twee mense dood en 'n ander kritiek beseer na 'n botsing reg van voor naby die Hendrina-afrit. Albei die bestuurders van die twee voertuie is opslag dood. 'n Passasier van een van die voertuie is in 'n kritieke toestand na die Middelburg-hospitaal geneem.
Die tweede ongeluk het omstreeks 18:00 op die deurpad plaasgevind.
Vanessa Jackson, 'n woordvoerder van ER24, sê die ongeluk het sowat 12km buite Middelburg plaasgevind. 'n Toyota Tazz en 'n swaarvoertuig, wat 'n vrag staal vervoer het, het ook trompop gebots. "Die Tazz is onder die trok verkrummel. Die bestuurder en 'n passasier van die Tazz is opslag dood. Hul liggame moes uit die wrak gesny word," het Jackson gesê.
Die tweede ongeluk
"Hoewel die oorsake van die ongelukke nog nie vasgestel is nie en volledig ondersoek moet word, wil dit voorkom asof dit weens buitengewone weerstoestande veroorsaak is. Dit het onder andere veroorsaak dat die pad vol water en baie glad was," het sy gesê.